text: Cykelløb i Trekantområdet kræver tålmodighed i trafikken
  14 september 2017 kl. 09.31
  Find den gode sportsstemning og lidt tålmodighed frem, opfordrer Sydøstjyllands Politi forud for  3. etape i cykelløbet Postnord Danmark Rundt, som torsdag eftermiddag rammer Fredericia, Kolding og Vejle
  Starten går i Otterup klokken 12.30 og fra Fyn kører rytterne cirka klokken 14 ind i Trekantområdet ad den Gamle Lillebæltsbro, hvorfra ruten blandt andet går gennem Taulov, Egtved, Bredsten og slutter i Vejle.
  
  - Cykelløbet er en festdag med rigtig mange involverede, og det kan naturligvis ikke undgås, at trafikken bliver påvirket, når løbet kommer forbi. Vi er med på hele ruten og vil undervejs standse trafikken på landevejene kortvarigt, indtil rytterne har passeret, siger Morten Anker Jensen, der er politiinspektør ved Sydøstjyllands Politi. 
  Trafikken i området vil derfor være påvirket på nogle tidspunkter af dagen. I Vejle,hvor opløbet skal foregå, er enkelte veje helt eller delvist afspærret. Samtidig er flere busruter ændret på dagen. Derfor håber politiet, at trafikanterne vil orientere sig om eventuelle ændringer og væbne sig med lidt tålmodighed.
  - Vi håber naturligvis, at folk tager det med godt humør og viser hensyn. Det er jo altid en god idé at tage hjemmefra i god tid. Og hvis man planlægger at følge rytterne på opløbsstrækningen, så kom i god tid, gerne på cykel, da det måske kan være svært at finde en parkeringsplads, lyder opfordringen fra politiinspektør Morten Anker Jensen.
  Du kan se hele ruten her med anslåede tidspunkter for, hvornår feltet passerer de enkelte punkter på ruten.
  